MRK wil gelykheidshof toe oor NG-predikantdr. Chris van Wyk, NG-predikant. Die Menseregtekommissie sleep nou ŉ predikant van die NG Kerk gelykheidshof toe, omdat hy glo homoseksuele mense met pedofiele vergelyk het. Hennie Pienaar, stigter van die organisasie Queers without Borders, het verlede jaar ŉ klag van haatspraak teen dr. Chris van Wyk, voormalige moderator van die Oos-Kaapse sinode, by die MRK ingedien. Pienaar is veral ontsteld oor kommentaar wat Van Wyk in 2018 op die Kerkbode se Facebook-blad geplaas het. In sy kommentaar skryf Van Wyk indien seksuele oriëntasie ’n gawe van God is, “sal jy pedofilie – seksuele aangetrokkenheid tot kinders – ook op soortgelyke wyse moet aanvaar”. Dié uitlatings het reeds verlede jaar ŉ storm in die kerk ontketen en verskeie lidmate en predikante het daarop aangedring dat teen Van Wyk opgetree word. “Pedofilie word as ŉ misdaad beskou. Van Wyk se uitlating het hewige ongemak, pyn en skok onder die lesbiese, gay, biseksuele en homoseksuele gemeenskap veroorsaak,” voer Pienaar aan in sy klag aan die MRK. In antwoord op ŉ navraag deur die MRK oor die aangeleentheid, skryf Van Wyk in Mei vanjaar dat sy sienings gegrond is op dít wat die Bybel oor die huwelik en selfdegeslagverhoudings sê. “As ŉ volgeling van Christus is ek verplig om gehoorsaam te wees aan Hom en sy Woord. In die huidige konteks sit sy Woord dit duidelik uiteen: God se intensie vir mans en vroue wanneer dit by die huwelik en seksuele intimiteit kom, is ŉ lewenslange monogame verhouding tussen een man en een vrou,” lui sy antwoord aan die MRK. Van Wyk ontken egter dat hy pedofilie met homoseksualiteit vergelyk het. “Ek het bloot aan ds. Nelis Janse van Rensburg (moderator van die NG Kerk) uitgewys dat sy argument dat seksualiteit ŉ gawe van God is, foutief is,” skryf hy. Adv. Loyiso Mpondi van die MRK in die Oos-Kaap was egter nie tevrede met hierdie antwoord nie en het op 5 Oktober in ŉ skrywe aan Pienaar aangedui dat hulle van plan is om ŉ formele klag van haatspraak teen Van Wyk in die gelykheidshof in Port Elizabeth in te dien. Die NG Kerk het aangedui dat hulle nog nie teen Van Wyk gaan optree nie.